text: Krig om ruter fra Sønderborg
  15 marts 2013 kl. 07.37
  Sønderborg har i dag en rute til København. Nu vil erhversfolk etablere en mere.
  Konkurrencen om flypassagerer på ruten mellem Sønderborg og København skærpes.
  Hidtil har Danish Air Transport været ene om ruten. Men nu etablerer en gruppe erhvervsfolk endnu en rute. Den kommer til at hedde Mojn Express.
  - Vi har ingen problemer med at tage kampen op. Dem der i den sidste ende har glæde af det i den tid krigen står på, er passagererne, siger direktør i Danish Air Transport, Jesper Rungholm, til DR Syd.
  Men er der plads til to ruter?
  Næppe, vurderer flysitet checkin.dk.
  - Der er ikke kunder til to selskaber, men initiativtagerne er klar over, at det her kommer til at koste penge, og man gør det for at sikre infrastrukturen i regionen, siger Ole Kirchert fra checkin.dk.
  